На основу члана 27. става 10. и члана 29. Закона о јавној својини (Службени гласник РС", бр. 72 од 28. септембра 2011, 88 од 6. октобра 2013, 105 од 3. октобра 2014, 104 од 23. децембра 2016 - др. закон, 108 од 29. децембра 2016, 113 од 17. децембра 2017, 95 од 8. децембра 2018, 153 од 21. децембра 2020), и члана 99. става 20. Закона о планирању и изградњи, и члана 40. Статута Општине Чајетина (,,Службени лист Општине Чајетина број 2/2019), Скупштина општине Чајетина, на седници одржаној дана 09. марта 2023. године, доноси

**О Д Л У К У**

 **1. ПРИБАВЉА СЕ**  непосредном погодбом грађевинско земљиште у јавну својину Општине Чајетина, на основу процењене тржишне вредности непокретности, **од РАДЕ ЈЕРЕМИЋ из Златибора, улица Андрије Јевремовића број 26,** у циљу проширења капацитета ПД „Златиборски Еко-Аграр“, и то:

 **-катастарска парцела број 1618/2 КО Крива Река, површине 553 м2,** уписана у Лист непокретности број 965 КО Крива Река, у својини Раде Јеремић, из Златибора, **за износ накнаде од 973.260,00 динара (девет стотина седамдесет три хиљаде двеста шездесет динара).**

 **-објекат на катастарској парцели 1618/2 КО Крива Река, површине 77 м2,** уписан у лист непокретности број 965 КО Крива Река по начину коришћења објекат угостиљества, у својини Раде Јеремић из Златибора, **за износ накнаде од 1.987.585,00 динара (милион деветстотина осамдесет седам хиљада петсто осамдесет пет динара).**

Укупан износ за прибављену непокретност-катастарску парцелу број 1618/2 КО Крива Река површине 553 м2 и објекат на парцели површине 77 м2 који се обавезује Општина Чајетина да исплати Ради Јеремић за прибављене непокретности износи **2.960.845,00** динара (два милиона деветсто шездесет хиљада осамсто четрдесет пет динара).

 **2.** На основу ове одлуке, закључиће се уговор о прибављању непокретности у јавну својину непосредном погодбом, између Општине Чајетина, са једне стране, и Раде Јеремић из Златибора, са друге стране, у року од 30 дана од дана ступања на снагу ове одлуке, трошкове овере сносиће општина Чајетина.

 3. Овлашћује се председник Општине Чајетина, Милан Стаматовић, да у име и за рачун Општине Чајетина, закључи уговор из става 2. изреке ове одлуке.

 4. Уговор из става 2. изреке ове одлуке, закључује се по претходно прибављеном мишљењу Општинског правобранилаштва Општине Чајетина.

 5. Ова одлука ће се објавити у Службеном листу Општине Чајетина, и ступа на снагу осмог дана од дана објављивања.

***О б р а з л о ж е њ е***

Дана 25. октобра 2022. године Општинској управи Општине Чајетина достављен је закључак Општинског Већа општине Чајетина број 06-54-12/2022-01 од 05. октобра 2022. године о започињању поступка прибављања кат. парцеле 1618/2 КО Крива Река, површине 553 м2 на којој се налази и објекат површине 77 м2 , на основу писма о намерама и Одлуке надзорног одбора ПД „Златиборски Еко-Аграр“ број 1271/2022-08 од 27. септембра 2022. године, а у циљу проширења капацитета овог предузећа.

 Поступајући по наведеном захтеву, утврђено је следеће чињенично стање.

 Рада Јеремић је власник непокретности-грађевинског земљишта, означеног као катастарска парцела број 1618/2 КО Крива Река и површине 553 м2 и објекта на парцели површине 77 м2 уписаних у Лист непокретности број 965 КО Крива Река, које чињенице су утврђене увидом у Лист непокретности број 965 КО Крива Река, издатом од Републичког геодетског завода-Службе за катастар непокретности у Чајетини.

 Потврдом Министарства финансија-Пореске управе-Одељења за контролу издвојених активности великих локација у Ужицу број 100-464-08-00005/2023-0000, од 30.01.2023. године, утврђена је тржишна вредност поменуте непокретности-катастарске парцеле број 1618/2 КО Крива Река, у износу од 620,00 динара по 1 м2 и вредност објекта на парцели 1618/2 КО Крива Река у износу од 25.000,00 РСД/м2. Како је странка Рада Јеремић на усменој расправи одржаној 08. фебруара 2023. године изјавила да није сагласна са одређеном ценом од Пореске управе и да сматра да њене непокретности више вреде, захтевала је вештачење од стране вештака одговарајуће струке, са њеним захтевом сложио је се и општински правобранилац. Дана 28. фебруара 2023. године достављен је извештај судског вештака у коме је процењена вредност за 1м2 земљишта на катастарској парцели број 1618/2 КО Крива Река површине 553 м2 на износ од 15,00 евра/м2  што износи 8.295,00 евра, процењена вредност земљишта за 1 м2 бруто површине објекта на износ од 220,00 евра/м2 , односно 19.940,00 евра за површину објекта од 77 м2. Извештај судског вештака израђен је дана 27.02.2023. године, курсна листа Народне банке Србије за званични курс динара на дан 27.02.2023. године износила је 1 еуро = 117,3309 динара. Утврђена је, наведена вредност земљишта у износу од 973.260,00 динара и објекта на парцели од 1.987.585,00динара, односно да укупна вредност земљишта и објекта на парцели износи 2.960.845,00 динара. Са предметним извештајем на усменој расправи одржаној 03. марта 2023. године сложили су се Рада Јеремић и Општински правобранилац.

 Како је у проширење капацитета ПД „Златиборски Еко Аграр“, потребно је прибавити у јавну својину општине Чајетина кат. парцелу 1618/2 КО Крива Река и објекат на парцели, у власништву Раде Јеремић.

У конкретном случају, предметно прибављање непокретности у јавну својину Општине Чајетина, је у интересу за Општину Чајетина, као јединицу локалне самоуправе, јер се стварају услови за ефикасно остваривања права и вршење обавеза јединице локалне самоуправе. Предметно прибављање се обавља на основу процењене тржишне вредности непокретности, која је тржишна вредност утврђена извештајем сталног судског вештака.

**СКУПШТИНА ОПШТИНЕ ЧАЈЕТИНА**

**Број: 46-41/2022-02 од 09.марта 2023.године**

 **ПРЕДСЕДНИК**

 **СКУПШТИНЕ ОПШТИНЕ ,**

 ***Арсен Ђурић***